| **Kokous** |  |
| --- | --- |
| Pöytäkirja  | VN/24814/2020 |
|  | Hankenro VM177:00/2020 |
| 3.11.2021 |  |

Kunta- ja aluehallinto-osasto

Kuntien roolia, itsehallintoa, rakenteita ja toimintatapoja käsittelevän jaoston 9. kokous

Aika ti 2.11.2021 klo 9.00-11.00

Paikka Teams-kokous

Osallistujat **Puheenjohtaja:**
hallitusneuvos Minna-Marja Jokinen, valtiovarainministeriö KAO
**Jäsenet:**
neuvotteleva virkamies Suvi Savolainen, valtiovarainministeriö KAO, 1. varapuheenjohtaja
neuvotteleva virkamies Erkki Papunen, valtiovarainministeriö KAO, 2. varapuheenjohtaja
kulttuuriasiainneuvos Kirsi Kaunisharju, opetus- ja kulttuuriministeriö
johtava asiantuntija Elina Auri, maa- ja metsätalousministeriö
erityisasiantuntija Antti Kuopila, sosiaali- ja terveysministeriö, saapui klo 9.49
erityisasiantuntija Olli Voutilainen, työ- ja elinkeinoministeriö
neuvotteleva virkamies Juha Lahtela, ympäristöministeriö
lakiasiainjohtaja Juha Myllymäki, Suomen Kuntaliitto ry
kuntakehitys- ja tutkimusjohtaja Sini Sallinen, Suomen Kuntaliitto ry
kaupunginjohtaja Kari Karjalainen, Joensuun kaupunki
professori Asko Uoti, Itä-Suomen yliopistoerityisasiantuntija Lotta Mattsson, valtiovarainministeriö KAO, sihteeri
avustava lakimies Anna Rajala, valtiovarainministeriö KAO, sihteeri

**Tekninen sihteeri:**
osastosihteeri Kirsi Seppänen, valtiovarainministeriö KAO

 **Kutsuttu asiantuntija:**erityisasiantuntija Jari Mäkäläinen,valtiovarainministeriö KAO

# Kokouksen avaus ja osanottajien toteaminen

Puheenjohtaja avasi kokouksen klo 9.00.

# Esityslistan hyväksyminen kokouksen työjärjestykseksi ja edellisen kokouksen pöytäkirjan hyväksyminen

Hyväksyttiin esityslista kokouksen työjärjestykseksi ja hyväksyttiin edellisen kokouksen pöytäkirja.

# Demokratia, osallisuus ja itsehallinto kuntapolitiikan kokonaisuusvaihtoehdoissa

Suvi Savolainen (VM/KAO) ja Erkki Papunen (VM/KAO) esittelivät aiheita kuntademokratia, osallisuus ja kunnallinen itsehallinto.

Suvi Savolainen käsitteli osallisuuden ja demokratian kehityskulkuja ja haasteita tämän päivän yhteiskunnassa. Savolainen esitteli osallisuuteen ja demokratiaan liittyviä huomioita kuntapolitiikan kokonaisuusvaihtoehtoihin peilaten.

Erkki Papunen käsitteli esityksessään kunnalliseen itsehallintoon liittyvä erityiskysymyksiä kunkin kokonaisuusvaihtoehtoon pohjautuen ja toi esiin yleisemmän huomion siitä, miten sote-uudistuksessa siirtyvät tehtävät saattavat kuntiin jäljille jääviin tehtävien osalta vaikuttaa kunnallisen itsehallinnon tulkintakäytäntöön ja tehtävien järjestämistä koskevaan liikkumavaraan.

Keskustelussa tuli ilmi mm. seuraavat näkökulmat:

* Itsehallinto voidaan ajatella kunnan oman kehityksen hallinnaksi, jolloin ydinkysymys jatkon kannalta on, miten tätä mahdollistetaan erilaisissa kunnissa. Tarvitaan eriyttäviä ratkaisuja ja tietyn vapausasteen sallimista erilaisille kunnille.
* Perustuslakivaliokunnan ratkaisukäytännössä on mahdollista siirtää lakisääteisiä tehtäviä yhteistoimintaan, muttei kovin merkittävissä määrin. Yhteistoimintaratkaisujen kohdalla jatkossa mietittävä miten suoran demokratian keinoin voitaisiin taata täydentäviä osallistumismahdollisuuksia.
* Erilaisilla kunnilla on omat vahvuutensa osallisuudessa: pienet kunnat ovat notkeampia perinteisessä osallisuudessa, digitalisaatio ja palvelumuotoilu korostuvat isoissa kunnissa.
* Kuntademokratian tulevaisuuden kohdalla ei ole niinkään olennaista miettiä osallisuuden keinoja, niitä on paljon. Järjestöjen ja yhdistysten mahdollisuudet edistää osallisuutta ovat useissa kunnissa erittäin laajat. Kuntien on kuitenkin osattava johtaa osallisuutta, miettiä mitä kohderyhmiä pitää pystyä osallistamaan, miten vuoropuhelua edustuksellisen demokratian ja kuntalaisten välillä voidaan käydä eri kanavissa. Johtaminen liittyy keskeisesti myös osallisuuden resursointiin.
* Osallisuutta kehitetään usein siitä lähtökohdasta, ettei edustuksellinen demokratia kiinnosta. Osallisuudessa on myös kuntalaisia vieraannuttavia kehityskulkuja, esimerkiksi keskustelukulttuuri kunnan päätöksistä saattaa osin olla asiatonta.
* Kuntakentällä on koko ajan liian iso muutos käynnissä, mikä vaikeuttaa osallisuuden toteuttamista ja siihen liittyvää viestintää.

# Kuntien elinvoima kuntapolitiikan tulevaisuusvaihtoehdoissa

Jari Mäkäläinen (VM/KAO) esitteli kunnan elinvoiman lähtökohtia, määrittelyä ja nosti esiin eri näkökulmia elinvoimasta kokonaisuusvaihtoehtoihin liittyen.

Keskustelussa tuli ilmi mm. seuraavat näkökulmat:

* Elinvoiman oikeinymmärtäminen sekä kovana elinvoimana (väestö, talous, työllisyys) ja pehmeänä elinvoimana (osallisuus, yhteisöllisyys, uudistuminen) on tärkeää, eikä sitä pidä ymmärtää suppeasti elinkeinopolitiikkana.
* Yksi elinvoiman edellytys on toimiva kuntaorganisaatio, mikä on päättäjien käsityskyky ja kyvykkyys tehdä oikeita päätöksiä. On tärkeää, että yhteiskunnallisessa keskustelussa painottuu muu kuin talouspuhe myös elinvoima-asioiden kontekstissa, miten tuodaan esimerkiksi sosiaaliset ja ympäristölliset asiat osaksi elinvoimakeskustelua.

# Muut asiat

Suvi Savolainen kertoi hankkeessa järjestettävän vielä kaksi avointa tilaisuutta: 4.11. Kunnat soten jälkeen –tilaisuus ja 24.11. Kuntapolitiikan keskustelutilaisuus: kunnat, järjestöt ja asukkaat.

# Kokouksen päättäminen

Puheenjohtaja päätti kokouksen klo 11.00.

Jakelu Jaoston jäsenet/Tiimeri